## La Generalitat obri el 3 d’octubre la connexió dels carrers Alacant i Castelló i completa la reurbanització de l’entorn de la plaça de bous

*** El conseller Vicente Martínez Mus ha anunciat que a finals d’any les estacions de Xàtiva i Alacant de Metrovalencia estaran connectades amb un nou pas subterrani i es completaran els treballs en superfície
* El projecte de la connexió subterrània i reordenació urbana supera els 24 milions d’euros i compta amb finançament de fons europeus**

El conseller de Medi Ambient, Infraestructures i Territori, Vicente Martínez Mus, ha anunciat que el 3 d’octubre s’obrirà l’accés del carrer Alacant fins al carrer Castelló, una vegada s’han completat les obres de reurbanització de l’entorn de la plaça de bous de València.

El conseller, que ha estat acompanyat pel regidor d’Urbanisme i Vivenda, Juan Giner, ha explicat que “les obres es troben en la recta final, amb l’objectiu d’arribar a finals d’any amb la connexió subterrània entre estacions oberta i completats tots els treballs d’urbanització en l’exterior, i alliberar així tot el carrer Alacant fins a connectar amb la Gran Via Germanies”.

Al seu torn, ha assenyalat que “el nou pas subterrani té una longitud de 260 metres i s’ha construït de manera que s’obrirà com a connexió per als vianants, però en un futur podrà acollir el pas de tramvies i donar així continuïtat a la línia 10 cap al centre de la ciutat”.

Com a part d’este procés, el 3 d’octubre s’obriran, en coordinació amb l’Ajuntament de València, les obres d’urbanització executades en l’entorn de la plaça de bous (en el carrer Xàtiva) i del carrer Alacant fins al carrer Castelló.

“L’obertura permet posar en servici la calçada per a possibilitar el pas del transport públic pel carrer Alacant fins a connectar amb el carrer Castelló. També s’ha habilitat part del carril bici que transcorrerà posteriorment al llarg de tot el carrer Alacant”, ha destacat Martínez Mus.

Per la seua banda, el regidor d’Urbanisme de l’Ajuntament de València, Juan Giner, ha destacat que és “una bona notícia que s’hagen complit els terminis i que s’òbriga al trànsit el carrer Alacant després de més de 30 mesos”. A més, ha afegit que “la Generalitat ha actuat de manera intel·ligent en preparar perfectament el subsol de la ciutat no només per a la connexió de les dos estacions, sinó també pensant en les futures connexions ferroviàries”.

Estos treballs estan inclosos en el projecte de la connexió subterrània de les estacions de Xàtiva i Alacant de Metrovalencia que executa Ferrocarrils de la Generalitat Valenciana (FGV), amb una inversió que supera els 24 milions d’euros, finançats amb Fons Europeus a través de Fons Next Generation, com a part del conjunt d’actuacions que FGV, com a entitat pública empresarial, ha acordat dur a terme com a entitat instrumental.

El nou túnel permetrà connectar les estacions d’Alacant i Xàtiva de Metrovalencia, i connectar així la línia 10 des d’Alacant amb les línies que travessen Xàtiva, que són les 3, 5, 7 i 9.

**Treballs de reurbanització**

Esta reurbanització té un marcat caràcter representatiu pel seu emplaçament en el cor de la ciutat de València, a més de ser l’avantsala del monument BIC que és la Plaça de Bous, que en 1983 va ser declarada monument nacional i bé d’interés cultural en el vigent Pla general de València de l’any 1988.

El disseny adoptat en la repavimentació respecta la idea i traça original basada en els cercles i les línies concèntriques relacionades directament amb la forma circular de la plaça de bous, que realça la monumentalitat de l’edifici.

En els prop de 2.000 metres quadrats urbanitzats s’han respectat les formes corbes ja materialitzades amb un paviment de rajola de cara vista massissa de color vermellós col·locada de cantell amb aparells originals. El paviment que revist tota la superfície compresa entre els diferents “cercles” de rajola s’ha realitzat amb rajoles de granit color beix amb un acabat superficial amb granallatge, que dona més resistència i esvara menys que l’antic marbre polit.

Com a novetat i amb l’objectiu de complir l’accessibilitat universal, en el disseny de la urbanització s’integrarà una banda d’encaminament rectilínia amb textura podotàctil per al recorregut guiat adaptat a persones amb discapacitat visual.

Al seu torn, s’han completat els treballs de la zona afectada per les obres en l’estació del Nord i s’han reposat les estàtues dedicades als toreros Manolo Montoliu i Manuel Granero.

Fecha: 02/10/2025